Γιάννης Πλούταρχος

Ο Γιάννης Πλούταρχος (πραγματικό όνομα: Ιωάννης Κακοσαίος) (Μαυρόγεια Βοιωτίας, 18 Δεκεμβρίου 1970) είναι Έλληνας λαϊκός τραγουδιστής.

Βιογραφία 
Γεννήθηκε στις 18 Δεκεμβρίου του 1970 στη Μαυρόγεια Βοιωτίας, ένα μικρό χωριό έξω από τον Ορχομενό. Για πρώτη φορά τραγούδησε επαγγελματικά σε ένα μικρό μαγαζάκι στον Κορυδαλλό. Απογοητευμένος από τις συνθήκες που επικρατούσαν στο χώρο του τραγουδιού, το εγκατέλειψε δυο φορές και ασχολήθηκε με άλλα επαγγέλματα και ιδιαίτερα την κομμωτική προκειμένου να εξασφαλίσει τα προς το ζην.

Δύο χρόνια περίπου μετά την πρώτη του εμφάνιση, συναντήθηκε με το Δημήτρη Κορδατζή και τον Ηλία Φιλίππου, που τον έφεραν σε επαφή με τον πρώτο του παραγωγό, το Γιώργο Μακράκη. Στον τελευταίο οφείλεται και το ψευδώνυμο "Πλούταρχος". Έτσι εισήλθε στη δισκογραφία και κυκλοφόρησε το 1998 την πρώτη του δισκογραφική δουλειά με τίτλο «Μόνο εσύ». Ενάμιση μήνα πριν από την κυκλοφορία του δίσκου, είχε κυκλοφορήσει ένα CD single που περιείχε 3 από τα τραγούδια του δίσκου. Από τα 15 συνολικά τραγούδια, ξεχώρισαν τα «Μήπως έρθεις» και «Ένας Θεός».

Το 2001 κυκλοφορεί το πιο επιτυχημένο άλμπουμ της καριέρας του με τίτλο ''Μικρές Φωτογραφίες'' δίνοντας 150.000 αντίτυπα με μεγαλύτερη επιτυχία του "Αχ κορίτσι μου".

Το άλμπουμ «Δεν είναι ο έρωτας...παιδί της λογικής» ήταν πολύ επιτυχημένο, και το 2003 επανακυκλοφόρησε με ένα επιπλέον νέο τραγούδι, το «Ποιο μονοπάτι» καθώς και bonus DVD με 9 video clip. Αυτή η δουλειά έγινε τριπλά πλατινένια, όπως και το «Πάει λίγος καιρός...», που κυκλοφόρησε και αυτό το 2003, με 19 τραγούδια και που επίσης επανακυκλοφόρησε το 2004 με ένα επιπλέον τραγούδι, το κλασικό «Αν θυμηθείς τ' όνειρό μου» του Μίκη Θεοδωράκη. Το εν λόγω τραγούδι περιλαμβάνεται στο album "ΦΩΣ" το οποίο περιέχει τραγούδια του Μίκη Θεοδωράκη ερμηνευμένα σε σύγχρονο ύφος από κορυφαίους καλλιτέχνες και είναι το soundtrack των Ολυμπιακών Αγώνων της Αθήνας το 2004.

Το 2006 ο Γιάννης Πλούταρχος συμμετείχε σε ντουέτο με την Κωνσταντίνα στο τραγούδι "Τι μπήκε ανάμεσά μας" που περιλαμβάνεται στον δίσκο της ενώ κυκλοφόρησε και η έβδομη δισκογραφική δουλειά του με τίτλο «Κρυμμένα μυστικά» με 16 τραγούδια που έγινε διπλά πλατινένιο. Ακολούθησε την επόμενη χρονιά ένα διπλό Best Of album με τίτλο «Στιγμές» που περιελάμβανε όλες τις μεγάλες του επιτυχίες, συν 6 νέα κομμάτια καθώς και bonus DVD με 19 video clip. Το εν λόγω άλμπουμ ξεπέρασε τις 40.000 πωλήσεις και έγινε πλατινένιο.. Τον Σεπτέμβριο του 2006 άρχισε η τηλεοπτική σειρά αν μ΄αγαπάς με τραγούδι τίτλων το "Δεν είναι τώρα πια εδώ" (τραγούδι που περιλαμβάνεται στον δίσκο "Κρυμμένα μυστικά") σε στίχους και μουσική του Δημήτρη Αυλωνίτη. Το 2008 κυκλοφόρησε το album "Ό,τι γεννιέται στην ψυχή" με έντονο το έντεχνο χρώμα το οποίο και έγινε πλατινένιο.

Το 2010 κυκλοφόρησε το album "Προσωπικά Δεδομένα" με 17 καινούργια τραγούδια, συν τα κομμάτια "Το φωνάζω" και "Θησαυρός" τα οποία είχαν κυκλοφορήσει νωρίτερα ψηφιακά. Το συγκεκριμένο album έγινε επτά φορές πλατινένιο. Τον Φεβρουάριο του 2011 συναντιέται δισκογραφικά με έναν από τους Ιταλούς ερμηνευτές, τον Albano Carrisi στον δίσκο "Δυο Φωνές Μια Ψυχή" ο οποίος από την πρώτη ημέρα κυκλοφορίας ξεπέρασε τις 160.000 πωλήσεις ανάμεσα εφημερίδων, εγκαινιάζοντας έτσι την μετεγγραφή του στην Heaven Music. Ο εν λόγω δίσκος έγινε δεκαπέντε φορές πλατινένιος. Αυτή η συνεργασία τους, οδήγησε τον Γιάννη Πλούταρχο να συμμετέχει στο SanRemo Music Festival κατακτώντας μάλιστα και το πρώτο βραβείο καλύτερης ερμηνείας, ερμηνεύοντας μαζί με τον Albano και την διεθνούς φήμης υψίφωνο Δήμητρα Θεοδοσίου το "Va, pensiero του Giuseppe Verdi".Τον Μάρτιο του 2013, ο Γιάννης Πλούταρχος κυκλοφορεί τη 13η κατά σειρά προσωπική δισκογραφική δουλειά του με τίτλο "Κάτω απ' τον ίδιο ήλιο", η οποία μέσα σε μόλις 7 ημέρες διάθεσης γίνεται διπλά πλατινένια. 

Το Δεκέμβριο του 2013 γνωστοποιείται η επιστροφή του καλλιτέχνη στη MINOS - EMI και μετά από λίγες ημέρες ανακοινώνεται και η επικείμενη συνεργασία του με τον Έλληνα μουσικοσυνθέτη Μίμη Πλέσσα στη σκηνή του θεάτρου «Παλλάς» η οποία θα πραγματοποιηθεί τον Ιανουάριο του 2014. Το ίδιο έτος κυκλοφορεί τον δίσκο "Ο άνθρωπός σου" από την MINOS - EMI το οποίο έγινε πλατινένιο. 

Το 2016 επιστρέφει στην Heaven Music. Τον Μάρτιο κυκλοφορεί το νέο του δίσκο με τίτλο "Θέμα χρόνου" που έγινε διπλά πλατινένιο, την μουσική του άλμπουμ υπογράφει ο Φοίβος. Το Νοέμβριο του 2016 ο Γιάννης Πλούταρχος και το συγκρότημα Kings ενώνουν τις δυνάμεις τους και παρουσίασαν το τραγούδι "Όσο θα λείπεις". Το τραγούδι μπήκε υποψήφιο για το μουσικό Βραβείο MAD Video Music Award Καλύτερου ντουέτου/συνεργασίας. 

Τον Οκτώβριο του 2017 θα κυκλοφορήσει τον δίσκο "Πέρα από τα μάτια μου" που περιλάμβανε 20 ολοκαίνουρια τραγούδια. Το οποίο μπήκε απευθείας στο no1 του επίσημου IFPI Chart με τις φυσικές πωλήσεις δίσκων. Το Δεκέμβριο του 2017 ηχογραφεί το soundtrack της ταινίας μικρού μήκους «Βone Brothers», "Κάθε στιγμή μετράει" σε στίχους Βασιλείου Παππά και μουσική Θάνου Γεωργουλά. Τα έσοδα από την ψηφιακή προβολή του τραγουδιού διατέθηκαν εξολοκλήρου από τη Heaven Music στον Σύλλογο Γονέων και κηδεμόνων Παιδιών με Νεοπλασματικές Παθήσεις «ΠΙΣΤΗ».

Το Νοέμβριο του 2018 υπέγραψε στην Panik Platinum, από την οποία κυκλοφόρησε το album "Τραγούδια Ακατάλληλα", με 20 νέα κομμάτια, το οποίο μπήκε απευθείας στο no1  του επίσημου IFPI Chart με τις φυσικές πωλήσεις δίσκων. 

Το 2020 ξεκινά την συνεργασία του με τον μουσικοσυνθέτη Γιώργο Θεοφάνους. Τον Σεπτέμβριο του 2020 κυκλοφόρησε σε μουσική Γιώργου Θεοφάνους και στίχους του Θάνου Παπανικολάου το τραγούδι "Περνάς καλά" το οποίο σημείωσε μεγάλη επιτυχία. 

Το 2021 συμμετείχε στην κριτική επιτροπή του καθημερινού τηλεοπτικού μουσικού reality, House of fame του ΣΚΑΪ, μαζί με την Καίτη Γαρμπή, Φοίβο και Γιώργο Αρσενάκο.        Τον Μάρτιο κυκλοφόρησε το δεύτερο τραγούδι από την συνεργασία του με τον Θεοφάνους με τίτλο "Μόνος μου" σε στίχους και μουσική Γιώργου Θεοφάνους. Τον Ιούνιο κυκλοφόρησε μια επανεκτέλεση του τραγουδιού "Αννα" (πρώτη εκτέλεση Κώστας Καράλης) για την συλλογή: “Τάκης Μπουγάς – Τα τραγούδια μου Vol. 1” από την Spicy. Τον ίδιο μήνα ξανά κυκλοφορεί το τραγούδι του (που συμπεριλαμβάνεται στον δίσκο "Προσωπικά δεδομένα") "Πόσο ωραία μάτια έχεις" σε μία επανεκτέλεση μαζί με την κόρη του, σε μια πιο pop dance εκδοχή η οποία έχει μια καλοκαιρινή αύρα.

Τον Οκτώβριο του 2021 κυκλοφόρησε το νέο του άλμπουμ σε συνεργασία με τον Γιώργο Θεοφάνους στις συνθέσεις, και στίχους του ιδίου και του Θάνου Παπανικολάου με τίτλο "Θα σε νικήσω" που περιλάμβανε 6 τραγούδια, δύο από αυτά ήταν το "Περνάς καλά" και το "Μόνος μου" που είχαν κυκλοφορήσει νωρίτερα ως single. Τον Νοέμβριο εμφανίζεται στην Θεσσαλονίκη μαζί με τον Βασίλη Καρρά, μαζί τους είναι οι Goin' Through και οι Dinammis.

Τον Μάρτιο του 2022 κυκλοφορεί μαζί με την Καίτη Γαρμπή μια επανεκτέλεση του τραγουδιού με τίτλο "Τρυφερότητα" σε στίχους και μουσική Φοίβου. Τον Απρίλιο του ιδίου έτους ξεκινάει μια περιοδεία σε εξωτερικό και Ελλάδα.

Προσωπική ζωή
Είναι παντρεμένος με την Μαρία Παπαδοπούλου με την οποία έχει αποκτήσει πέντε παιδιά, την Κατερίνα (23), το Γιώργο (22), την Ελεωνόρα (16), την Παναγιώτα (14) και τον Κωνσταντίνο (10).

Δισκογραφία 
 Γιάννης Πλούταρχος - CD Single (1998)
 Μόνο εσύ (1998)
 Η καρδιά μου είναι ζαλισμένη (1999, ντουέτο με την Κωνσταντίνα)
 Ορεστιάδα (1999, ντουέτο με το Στέλιο Διονυσίου)
 Υπήρχαν όρκοι (2000, Πλατινένιο)
Μικρές φωτογραφίες (2001) (3Χ Πλατινένιο)
 Δεν είναι ο έρωτας... παιδί της λογικής (2002, 3xΠλατινένιο) - 2 εκδόσεις
 Πάει λίγος καιρός (2003, 3xΠλατινένιο) - 2 εκδόσεις
 Άπλωσε τα χέρια σου - (2003, επανεκτέλεση)
 Όλα σε σένα τα βρήκα (2005, 2xΠλατινένιο)
 Κρυμμένα μυστικά (2006, 2xΠλατινένιο) - 2 εκδόσεις
 Τι μπήκε ανάμεσα μας (2006, ντουέτο με την Κωνσταντίνα)
 Στιγμές (2007, Πλατινένιο) [Best of + 6 νέα τραγούδια] - 2 εκδόσεις
 Ό,τι γεννιέται στην ψυχή (2008, Πλατινένιο)
 10 χρόνια μαζί - TV ZΑΠΙΝΓΚ (2009)
 Το φωνάζω - Digital Single (2009)
 Οι μεγαλύτερες επιτυχίες - ΠΡΩΤΟ ΘΕΜΑ (2009)
 Θησαυρός - Digital Single (2009)
 Προσωπικά δεδομένα (2010, 6xΠλατινένιο) - 2 εκδόσεις
 Δύο φωνές μία ψυχή (2011) - 2 εκδόσεις
 24 ώρες - Digital Single (2011)
 Σε θέλω - Digital Single (2011)
 Δεν τηλεφώνησες - Digital Single (2011)
 Η δύναμη του έρωτα (2011, 2xΠλατινένιο)
 Κάτω απ’ τον ίδιο ήλιο (2013, 3xΠλατινένιο)
 Ο άνθρωπός σου (2014, Πλατινένιο)
 Όσο θα λείπεις (2016, ντουέτο με τους Kings)
 Θέμα χρόνου (2016, 2xΠλατινένιο)
 Πέρα απ΄τα μάτια μου (2017, 2xΠλατινένιο)
 Κάθε στιγμή μετράει - Digital Single (2017)
 Σπασμένη καρδιά - Digital Single (2018)
 Σε έχω ανάγκη - Digital Single (2019)
 Τραγούδια ακατάλληλα (2019, Πλατινένιο)
 Περνάς καλά - Digital Single (2020)
 Μόνος μου - Digital Single (2021)
 Άννα - Digital Single (2021, επανεκτέλεση)
Θα σε νικήσω - Album (2021)
Τρυφερότητα - (2022, επανεκτέλεση)
Πως την έχεις δει - Digital Single (2022)
Γενικά για τη δισκογραφία του καλλιτέχνη, δείτε «Γιάννης Πλούταρχος» στο discogs.com.

Τηλεόραση 
Εμφάνιση ως Γιάννης Πλούταρχος στις παρακάτω τηλεοπτικές σειρές:
 Δύο Ξένοι (Mega)
 Θα σε δω στο πλοίο (Alpha)

Εξωτερικοί σύνδεσμοι 
 Η επίσημη ιστοσελίδα του Γ. Πλούταρχου  
 Το minisite του τραγουδιστή στην Heaven Music (Δεν ενημερώνεται πια)
 Βιογραφικό | Videos | Φωτογραφίες | Νέα (Δεν ενημερώνεται πια)
 Συνέντευξη του τραγουδιστή με αρκετά βιογραφικά στοιχεία
Επίσημο κανάλι του Πλούταρχου στο YouTube
Επίσημος λογαριασμός του Πλούταρχου στο Instagram
Σελίδα του Πλούταρχου στο IMDd

Παραπομπές 

Πλουταρχος
Πλουταρχος
Πλούταρχος Γιάννης